钦定古今图书集成/明伦汇编/官常典/第473卷 > 莫题
## 钦定古今图书集成/明伦汇编/官常典/第473卷 > 莫题

按《魏书》本传：“题，代人也。多智有才用。初为幢将，领禁
兵。太祖之征慕容宝也，宝夜来犯营，军人惊骇，遂有
亡还京师者，言官军败于柏肆，京师不安。南安公元
顺因之欲摄国事。题谓顺曰：‘此大事，不可轻尔，宜审
待后要，不然，祸将及矣’。顺乃止。以功拜平远将军，赐
爵扶柳公，进号左将军，改为高邑公。出除中山太守”，
督司州之山东七郡事。车驾征姚兴，次于晋阳。而上
党群盗秦颇、丁零翟都等聚众于壶关，诏题帅众三
千以讨之。上党太守捕颇，斩之，都走林虑，诏题搜山
穷讨，尽平之。初，昭成末，太祖季父窟咄徙于长安，苻
坚败，从慕容永东迁。及永自立，以窟咄为新兴太守。
登国初，刘显遣弟亢埿等迎窟咄，寇南鄙。题时贰于
太祖，遗箭于窟咄，谓之曰：“三岁犊岂胜重载。”言窟咄
长而太祖少也。太祖既衔之。天赐五年，有告题居处
倨傲，拟则人主。太祖乃使人示之箭，告之曰：“三岁犊
能胜重载不？”题奉诏，父子对泣。诘朝乃刑之。